CELEX: 32015R1051
Language: lt
Date: 2015-07-01 00:00:00
Title: 2015 m. liepos 1 d. Komisijos įgyvendinimo reglamentas (ES) 2015/1051 dėl elektroninio ginčų sprendimo platformos funkcijų vykdymo, elektroninės skundo formos ir Europos Parlamento ir Tarybos reglamentu (ES) Nr. 524/2013 dėl elektroninio vartotojų ginčų sprendimo numatytų kontaktinių centrų bendradarbiavimo sąlygų

2.7.2015   
            
            
               LT
            
            
               Europos Sąjungos oficialusis leidinys
            
            
               L 171/1
            
         KOMISIJOS ĮGYVENDINIMO REGLAMENTAS (ES) 2015/1051
   2015 m. liepos 1 d.
   dėl elektroninio ginčų sprendimo platformos funkcijų vykdymo, elektroninės skundo formos ir Europos Parlamento ir Tarybos reglamentu (ES) Nr. 524/2013 dėl elektroninio vartotojų ginčų sprendimo numatytų kontaktinių centrų bendradarbiavimo sąlygų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gegužės 21 d. Europos Parlamento ir Tarybos reglamento (ES) Nr. 524/2013 dėl elektroninio vartotojų ginčų sprendimo, kuriuo iš dalies keičiami Reglamentas (EB) Nr. 2006/2004 ir Direktyva 2009/22/EB (Reglamentas dėl vartotojų EGS) (1), visų pirma jo 5 straipsnio 7 dalį, 7 straipsnio 7 dalį ir 8 straipsnio 4 dalį,
   pasikonsultavusi su Europos duomenų apsaugos priežiūros pareigūnu,
   kadangi:
   
               (1)
            
            
               Reglamentu (ES) Nr. 524/2013 numatoma Sąjungos lygmeniu sukurti elektroninio ginčų sprendimo platformą (EGS platformą). EGS platforma turėtų būti interaktyvi ir daugiakalbė interneto svetainė, vieno langelio principu suteikianti vartotojams ir prekiautojams galimybę neteismine tvarka išspręsti dėl internetu sudaromų pardavimo ir paslaugų (teikimo) sutarčių kylančius ginčus;
            
         
               (2)
            
            
               Reglamento (ES) Nr. 524/2013 8 straipsnio 1 dalimi nustatyta, kad elektroninio skundo forma turi būti patogi naudotojui. Todėl ieškovai turėtų turėti galimybę prieš pateikdami skundą užpildyti elektroninės skundo formos ruošinį. Turėtų būti užtikrinta, kad ieškovų nepateikti ruošiniai praėjus atitinkamam laikotarpiui būtų automatiškai pašalinami iš EGS platformos;
            
         
               (3)
            
            
               siekiant užtikrinti tinkamą EGS platformos veikimą būtina nustatyti, kaip šaliai atsakovei bus pranešta, kad per EGS platformą pateiktas skundas, taip pat kokia elektroninėje skundo formoje esanti informacija bus naudojama kompetentingų alternatyvaus ginčų sprendimo subjektų (AGS subjektų) nustatymui palengvinti;
            
         
               (4)
            
            
               tuo pačiu tikslu ir siekiant užtikrinti vienodą Reglamento (ES) Nr. 524/2013 taikymą būtina patikslinti, kada AGS subjektai EGS platformoje turėtų pateikti informaciją apie ginčo nagrinėjimą;
            
         
               (5)
            
            
               būtina nustatyti tam tikrų rūšių ginčų, kuriuose skundas toliau negali būti tvarkomas, pabaigos datą, ir taip užtikrinti, kad su šiais ginčais susijusius asmens duomenis būtų galima pašalinti ne vėliau kaip praėjus šešiems mėnesiams nuo ginčo pabaigos. Prie tokių situacijų priskiriami atvejai, kai šalys negali susitarti dėl AGS subjekto dėl to, kad šalis atsakovė neatsako, arba kai AGS subjektas atsisako nagrinėti ginčą;
            
         
               (6)
            
            
               nacionalinės kompetentingos institucijos turėtų pagal bendrą tvarką pateikti Komisijai nacionalinių AGS subjektų sąrašą ir jį atnaujinti, kad būtų supaprastinta šių subjektų registracija EGS platformoje pagal Reglamentą (ES) Nr. 524/2013;
            
         
               (7)
            
            
               tikslinga nustatyti, kada per EGS platformą nagrinėto ginčo šalys turi turėti galimybę pateikti atsiliepimą apie EGS platformos veikimą ir jų ginčą nagrinėjusį AGS subjektą;
            
         
               (8)
            
            
               Reglamentu (ES) Nr. 524/2013 nustatyta, kad kiekvienoje valstybėje narėje nustatomas vienas EGS kontaktinis centras, kuris teikia paramą ginče dalyvaujančioms šalims ir AGS subjektams, nagrinėjantiems ginčą per EGS platformą. Siekiant palengvinti EGS kontaktinių centrų bendradarbiavimą, tikslinga apibrėžti bendrus šio bendradarbiavimo principus;
            
         
               (9)
            
            
               šiame reglamente nustatytos priemonės atitinka pagal Reglamento (ES) Nr. 524/2013 16 straipsnio 1 dalį įsteigto Elektroninio ginčų sprendimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiuo reglamentu nustatomi:
   
               a)
            
            
               elektroninės skundo formos ypatumai;
            
         
               b)
            
            
               EGS platformos funkcijų vykdymo tvarka;
            
         
               c)
            
            
               EGS kontaktinių centrų tarpusavio bendradarbiavimo sąlygos.
            
         2 straipsnis
   Elektroninė skundo forma
   EGS platformoje teikiama elektroninė skundo forma yra prieinama vartotojams ir komercinės veiklos subjektams visomis oficialiomis Sąjungos institucijų kalbomis. Šalis ieškovė EGS platformoje gali išsaugoti elektroninės skundo formos ruošinį. Šalis ieškovė gali prieiti prie ruošinio ir jį redaguoti prieš pateikdama galutinę visiškai užpildytą elektroninę skundo formą. Elektroninės skundo formos ruošinys, kuris nėra visiškai užpildytas ir pateiktas, EGS platformoje automatiškai panaikinamas praėjus 6 mėnesiams nuo jo sukūrimo.
   3 straipsnis
   Šalies atsakovės informavimas
   Gavusi visiškai užpildytą elektroninę skundo formą, platforma išsiunčia standartinę elektroninę žinutę šalies ieškovės elektroninėje skundo formoje nurodytu šalies atsakovės elektroniniu adresu, kurioje informuojama, kad prieš ją pateiktas skundas, ir pateikiama informacija pagal Reglamento (ES) Nr. 524/2013 9 straipsnio 3 dalį.
   4 straipsnis
   Alternatyvaus ginčų sprendimo (AGS) subjekto nustatymas
   1.   Kai elektroninėje skundo formoje nenurodytas joks kompetentingas AGS subjektas, EGS platformoje šaliai atsakovei pateikiamas orientacinis AGS subjektų sąrašas, kad būtų lengviau nustatyti kompetentingą AGS subjektą. Sąrašas grindžiamas šiais kriterijais:
   
               a)
            
            
               ginčo šalių geografiniu adresu, nurodytu elektroninėje skundo formoje pagal Reglamento (ES) Nr. 524/2013 priedą, ir
            
         
               b)
            
            
               sektoriumi, su kuriuo susijęs ginčas.
            
         2.   Šalys bet kuriuo metu gali peržiūrėti visų platformoje užregistruotų AGS subjektų sąrašą, kaip nustatyta Reglamento (ES) Nr. 524/2013 5 straipsnio 6 dalyje. Iš platformoje užregistruotų AGS subjektų nustatyti AGS subjektą, kompetentingą nagrinėti ginčą, šalims padeda EGS platformos paieškos įrankis.
   5 straipsnis
   AGS subjektų teiktina informacija
   1.   AGS subjektai, kuriems per EGS platformą perduotas skundas ir kurie sutiko nagrinėti ginčą, gavę išsamią su tuo ginču susijusią skundo medžiagą, nedelsdami praneša EGS platformai išsamios skundo medžiagos gavimo datą ir ginčo objektą.
   2.   Išsamios skundo medžiagos gavimo dieną prasideda 90 kalendorinių dienų laikotarpis, nurodytas Europos Parlamento ir Tarybos direktyvos 2013/11/ES (2) 8 straipsnio e punkte.
   3.   AGS subjektai, kuriems per EGS platformą perduotas skundas ir kurie atsisako nagrinėti ginčą, praneša EGS platformai apie atsisakymą nedelsdami po to, kai priima šį sprendimą, kaip nustatyta Direktyvos 2013/11/ES 5 straipsnio 4 dalyje.
   4.   AGS subjektai, kuriems per EGS platformą perduotas skundas, po ginčo pabaigos nedelsdami nurodo EGS platformai AGS procedūros pabaigos datą ir jos baigtį. Tai taikytina ir tuo atveju, kai viena arba abi šalys atsisako dalyvauti procedūroje vadovaudamosi Direktyvos 2013/11/ES 9 straipsnio 2 dalies a punktu.
   6 straipsnis
   Tam tikrų ginčų pabaiga ir asmens duomenų pašalinimas
   1.   Per EGS platformą pateiktas ginčas toliau netvarkomas, jeigu, visų pirma:
   
               a)
            
            
               šalis atsakovė nurodo, kad nenori naudotis AGS subjekto paslaugomis;
            
         
               b)
            
            
               per 30 kalendorinių dienų nuo elektroninės skundo formos pateikimo šalims nepavyksta susitarti dėl AGS subjekto, kuris turi nagrinėti jų ginčą;
            
         
               c)
            
            
               AGS subjektas, dėl kurio šalys susitarė, atsisako nagrinėti ginčą,
            
         ir tokiu atveju jis laikomas baigtu. Bet kurio iš a–c punktuose nurodytų įvykių data yra atitinkamo ginčo pabaigos data.
   2.   Su pirmos dalies a–c punktuose nurodytais ginčais susiję asmens duomenys platformoje ištrinami ne vėliau kaip praėjus 6 mėnesiams nuo šių ginčų pabaigos.
   7 straipsnis
   Elektroninis pranešimas apie AGS subjektų sąrašą
   1.   Direktyvos 2013/11/ES 4 straipsnio 1 dalies i punkte apibrėžtos kompetentingos institucijos, perduodamos Direktyvos 2013/11/ES 20 straipsnio 2 dalyje nurodytų AGS subjektų sąrašą, naudoja standartinę elektroninę formą.
   2.   Šioje užpildytoje standartinėje elektroninėje formoje pateikiama ir Direktyvos 2013/11/ES 20 straipsnio 2 dalyje nurodyta informacija bei Reglamento (ES) Nr. 524/2013 9 straipsnio 5 dalies d punkte ir Direktyvos 2013/11/ES 19 straipsnio 1 dalies d punkte nurodyta informacija apie vidutinę AGS procedūros trukmę.
   8 straipsnis
   Grįžtamojo ryšio sistema
   EGS platformoje ginče dalyvaujančioms šalims suteikiama galimybė AGS procedūrai pasibaigus ir dar šešis mėnesius po to pateikti nuomonę apie platformą, kaip nustatyta Reglamento (ES) Nr. 524/2013 5 straipsnio 4 dalies g punkte.
   9 straipsnis
   EGS kontaktinių centrų bendradarbiavimas
   1.   EGS kontaktiniai centrai visomis išgalėmis teikia pagalbą sprendžiant per EGS platformą pateiktus ginčus, kaip nustatyta Reglamento (ES) Nr. 524/2013 7 straipsnio 2 dalyje.
   2.   EGS patarėjai nedelsdami teikia vieni kitiems pagalbą ir keičiasi informacija su kitų EGS kontaktinių centrų patarėjais, kad palengvėtų Reglamento (ES) Nr. 524/2013 7 straipsnio 2 dalyje išvardytų jų funkcijų vykdymas.
   3.   EGS patarėjai, turintys prieigą prie informacijos apie ginčą, kurioje yra asmens duomenų, suteikia prieigą prie šios informacijos kitų EGS kontaktinių centrų patarėjams tiek, kiek to reikia Reglamento (ES) Nr. 524/2013 7 straipsnio 2 dalyje nurodytoms funkcijoms vykdyti.
   10 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. liepos 1 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 165, 2013 6 18, p. 1.
   
      (2)  2013 m. gegužės 21 d. Europos Parlamento ir Tarybos direktyva 2013/11/ES dėl alternatyvaus vartotojų ginčų sprendimo, kuria iš dalies keičiami Reglamentas (EB) Nr. 2006/2004 ir Direktyva 2009/22/EB (Direktyva dėl vartotojų AGS) (OL L 165, 2013 6 18, p. 63).